‘ผู้กองตุ๋ย’ซิวที่ไทยเมล่อน
บสท.โชว์ยอดขาย 5 เดือนทะลุ 3.1 หมื่นล้านบาท ม้ามืด&#8220;ผู้กองตุ๋ย&#8221; คว้าประมูลที่ดินไทยเมล่อน 616 ไร่ มูลค่า 3,200 ล้านบาท
20 ส.ค. 2554

บสท.โชว์ยอดขาย 5 เดือนทะลุ 3.1 หมื่นล้านบาท ม้ามืด“ผู้กองตุ๋ย” คว้าประมูลที่ดินไทยเมล่อน 616 ไร่ มูลค่า 3,200 ล้านบาท
นางจุไรรัตน์ ปันยารชุน กรรมการผู้จัดการใหญ่ บรรษัทบริหารสินทรัพย์ไทย (บสท.) เปิดเผยว่า ช่วง 5 เดือนที่ผ่านมามีรายได้ 3.1 หมื่นล้านบาท แยกเป็นรายได้จากการปรับโครงสร้างหนี้ 1.5 หมื่นล้านบาท และรายได้จากการขายสินทรัพย์รอการขาย 1.6 หมื่นล้านบาท ถือว่าทำให้รายได้ทะลุเป้าและใกล้เคียงกับผลการดำเนินงานในปีที่แล้วทั้งปีที่มีรายได้ 4 หมื่นล้านบาท
นางจุไรรัตน์ กล่าวว่า สำหรับที่ดินของบริษัท ไทยเมล่อน โปลีเอสเตอร์ ริมถนนพหลโยธิน ย่านรังสิตนั้น บสท.ได้ขายที่ดินเนื้อที่กว่า 616 ไร่ มูลค่า 3,200 ล้านบาท ซึ่งเป็นราคาตามตลาดที่เจ้าหนี้ 4 ราย คือ บสท. ธนาคารกรุงเทพ บริษัทบริหารสินทรัพย์สุขุมวิท และธนาคารไทยพาณิชย์มีมติเอกฉันท์ไปแล้ว แต่ไม่สามารถเปิดเผยชื่อได้ โดยได้เซ็นสัญญาและวางเงินมัดจำ 10% แล้ว และผู้ซื้อต้องนำเงินมาชำระทั้งหมดภายใน 90 วัน
แหล่งข่าวจากสถาบันการเงิน เปิดเผยว่า กลุ่มที่ซื้อที่ดินไทยเมล่อนใช้ชื่อ นายธรรมนัส พรหมเผ่า หรือ ร.อ.มนัส หรือ ผู้กองตุ๋ย ซึ่งเคยถูกศูนย์อำนวยการแก้ไขสถานการณ์ฉุกเฉิน (ศอฉ.) โดยสำนักงานป้องกันและปราบปรามการฟอกเงิน (ปปง.) ตรวจสอบว่ามีการเคลื่อนไหวในธุรกรรมทางการเงินผิดปกติในช่วงวิกฤตการเมืองเดือน พ.ค. 2553 หรือเป็นท่อน้ำเลี้ยงเสื้อแดง
ร.อ.มนัส เป็นเจ้าของธุรกิจหลายแห่ง ได้แก่ บริษัท ธรรมนัส การ์ด มี พล.อ.ไตรรงค์ อินทรทัต หรือ เสธ.ไอซ์ ร่วมถือหุ้น 20% บริษัท ลีเกิ้ล โปรเฟสชั่นแนล ประกอบกิจการบริการทางด้านกฎหมาย ทางบัญชี และลงทุนบริหารและประกอบกิจการพื้นที่สำหรับให้เช่า เคยมีปัญหาไล่รื้อพื้นที่ในตลาดท่าเรือคลองเตย
นอกจากนี้ ยังเป็นเจ้าของบริษัท ธรรม์นัสว์ คอร์ปอเรชั่น บริษัท ธรรมนัส พัทยา การ์ด (2009) บริษัท สินธุ์มนัส พรหมเผ่า บริษัท ลีเกิ้ล มีเดีย ให้บริการทางด้านโฆษณาและประชาสัมพันธ์ บริษัท ภรศิชา ทำธุรกิจขนส่งและขนถ่ายสินค้าและคนโดยสาร